לכבוד ב"ה, ה אדר ב' תשע"ו, 15.3.16

הרה"ג דוד לאו שליט"א, הרה"ר ונשיא מועצת הרבנות הראשית

הרה"ג יצחק יוסף שליט"א, הראשון לציון, הרה"ר ונשיא בית הדין הרבני הגדול

רח' ירמיהו 80, בית יהב

ירושלים

**הנדון: קריאה לשמיעת עמדתן של נשים בנושאים הנוגעים אליהן**

**בישיבות מועצת הרבנות הראשית**

מכובדי, שלום רב,

סעיף 4 לחוק הרבנות הראשית לישראל, תש"ם-1980 קובע כי בהרכב מועצת הרבנות הראשית יכהנו שבעה-עשר רבנים בכירים. עוד קובע סעיף 2 לחוק כי בין תפקידיה של המועצה עליה לספק תשובות וחוות דעת בענייני הלכה לשואלים בעצתה. לכן, בשל היותה גוף בעל סמכות הלכתית, מובאים לדיון והכרעה בפני המועצה מגוון נושאים הלכתיים בתחומים שונים וביניהם: כשרות, גיור, ענייני מעמד אישי, מקוואות ועוד. עולה, אפוא, כי מועצת הרבנות הראשית מהווה גוף ציבורי בעל תפקיד חשוב ומכריע בחייהם של אזרחיה היהודים של המדינה, נשים וגברים כאחד, שמעצם הגדרתו החוקית מורכב מייצוג גברי בלבד.

|  |
| --- |
|  |

בין הנושאים השונים הבאים לפתחה של המועצה והנדונים בפניה קיימים נושאים הנוגעים באופן מובהק לציבור הנשים במדינת ישראל והמשפיעים ישירות על חייהן של נשים, ואולם בשל הרכבה של המועצה (המונה כאמור גברים בלבד) לא נשמע קולן של ציבור הנשים בפני הוועדה בנושאים אלו. כך לדוגמא כאשר הועדה דנה בעניינים הקשורים לגיור קיים חסר גדול, לשיטתנו, בהשמעת קולן של הנשים המתגיירות המהוות כ-80% מציבור המתגיירים, או כאשר המועצה דנה בהנחיית שיקול הדעת לדיינים בפסיקת מזונות הילדים בהתאם ליכולת הכלכלית של האם. דוגמאות נוספות לכך הם הדיונים שערכה המועצה בנוגע לשילובן של נשים כמשגיחות כשרות, וכמובן דיונים שעניינם בתחום נשי מובהק- התווית מדיניות הלכתית בנוגע לטבילת נשים במקוואות.

כידוע, אנו רואות חשיבות רבה בייצוגן של נשים במשרות ותפקידים ציבוריים שונים ובמיוחד במוקדי השפעה ממלכתיים תורניים, כמובן במסגרת גדרי ההלכה בלבד. ייצוג נשי זה מוצא את ביטויו לעיתים בכהונתן של נשים בגופים או וועדות שונות (כדוגמת ייצוגן של לפחות 4 נשים בוועדה למינוי דיינים או המאבק להכללת נשים על פי חוק בהרכב האסיפה הבוחרת), ולעיתים בהשמעת דעתן וקולן של נשים בנושאים הנוגעים אליהן.

אין ספק כי חשיבות השמעת קולן של הנשים מתעצמת כפליים כאשר מדובר בגוף כדוגמת מועצת הרבנות הראשית שחבריה מכוח חוק, הינם גברים בלבד, וכוח השפעתה והכרעותיה משמעותיים לציבור כולו.

**משמעותם המעשית של הדברים היא שראוי, לדעתנו, לאפשר לנשים להביע את עמדתן בנושאים הנוגעים אליהן, במסגרת דיוניה של מועצת הרבנות הראשית, באמצעות הצגת העמדות בפני חברי המועצה בע"פ ו/או בכתב**.

מיותר לציין את היתרונות הרבים שיתווספו לדיוני המועצה, שכן עמדה נשית תביא עימה את הרגישות הראויה, האחריות, את המשקל הסגולי הנוסף ואת זווית הראייה הייחודית בעת בחינת הנושאים הנדונים.

אימוץ תפיסה זו, של מתן אפשרות לנשים להביע עמדתן במועצה, תעמוד, כמובן, בקנה אחד עם רוחו והוראותיו של חוק שיווי זכויות האשה, התשי"א-1951, ועם עקרונות חוק יסוד: כבוד האדם וחרותו ובראשם עיקרון השוויון ועם הנורמות הנהוגות בחברה ובמדינה דמוקרטית. ואכן, תפיסה זו נטמעה כמעט בכל מערכות החברה והמדינה ולפיכך, אך טבעי ומתבקש הדבר שגם במועצת הרבנות הראשית נשים תהיינה שותפות ותוכלנה לחוות דעה בנושאים הנוגעים אליהן.

זאת ועוד, לא אחת נשמעו בעת האחרונה קולות אודות הצורך להשיב את האמון של החברה הישראלית במוסד הרבנות. ברי, כי שמיעת עמדתן של נשים בגוף כדוגמת מועצת הרבנות הראשית יסייע בהשבת אמון זה וישפר את תדמיתה של הרבנות בעיני הציבור הרחב.

לאור כל האמור, אנו משוכנעות כי כבודו, כמי שעומד בראש המועצה ומשמש כנשיא מועצת הרבנות הראשית, יפעל באופן הנראה לו במטרה לאפשר לנשים להשמיע את קולן ועמדותיהן בנושאים הנוגעים להן והנדונים בפני הרכב המועצה, אם באמצעות הצגת הדברים בע"פ בפני חברי המועצה ו/או בשליחת נייר עמדה בעניין הנדון.

מצאנו לנכון להביא דברים אלה בפני כבודו, ונודה על התייחסותו אליהם.

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

בת שבע שרמן-שני, עו"ד ציפורת שימל, עו"ד

יועצת משפטית, אמונה